Blog post minn osservatur politiku Il-bieraħ, il-President tal-Esekuttiv tal-Partit Nazzjonalista, Joseph Grech kien intervistat minn Albert Galea għall-Malta Independent on Sunday. Taqra l-intervista li Grech ta' lil Malta Independent u tiżen dak li qal, tibda tgħid imma dan min qed itih id-dritt jitkellem f'isem il-Partit Nazzjonalista wara snin ta' tmexxija tal-fergħa taż-żgħażagħ, fejn fiha falla drastikament. Bil-fors irridu nħarsu lejn is-snin li għamel jaħdem suppost qalb iż-żgħażagħ. Diversi surveys, xahar wara xahar, qalulna li ż-żgħażagħ ma jridux jafu bil-Partit Nazzjonalista. Fil-fatt f'dik il-faxxa ta nies, il-Partit Nazzjonalista għamel diżastru. Allura kif jiġi Joseph Grech jippontifika meta wara dahru għandu tabella ta' disfatta kbira għax ma kienx kapaċi jiġbed żgħażagħ lura fil-Partit Nazzjonalista. Huwa tpoġġa bħala President tal-Kumitat Esekuttiv għax ġie magħżul personalment minn Dr Bernard Grech għax kieku żgur b'elezzjoni ma kienx ikollu ebda ċans li jsir. U anke għalkemm kien 'handpicked' xorta kellu warajh 60 fil-mija biss tal-voti tal-esekuttiv. Ma nistax nifhem ukoll kif jista' jiddikjara li ma għandhomx itiru l-irjus ta' ħadd fil-Partit Nazzjonalista. Forsi tajjeb jispjegalna l-ħidma li huwa għamel, b'enerġija kbira, biex itajjar il-kap tiegħu Dr Adrian Delia, li kien l-istess raġel li ġabru minn xagħru u tah job miegħu, fl-uffiċċju legali tiegħu, meta sar avukat. Skond Grech, ir-raġuni li għalih għandhom jibqgħu jikkandidaw ruħhom dawk antiki, għax hemm bżonn li mal-ġodda ikun hemm ukoll l-esperjenza. Biss imbagħad naraw konferenzi stampa mogħtija minn Peter Agius u kandidati stabbiliti mhux qed ikunu mistiedna. Meta Grech jitkellem b'tali mod li juri li lest joqgħod għal ġudizzju tal-poplu, wieħed irid jistaqsih, għaliex ma qagħadx għall-ġudizzju tat-tesserati fl-elezzjoni tal-Kap Adrian Delia?. Ġudizzju wieħed tajjeb u l-ieħor le. Dikjarazzjoni skjetta li għamel Joseph hija din, li tattira l-ġenerazzjoni żagħżugħa lejn il-Partit hija iktar faċli tgħidha milli tagħmilha. Għalih żgur li diffiċli għax ma rnexxilux fl-akbar biċċa xogħol li kellu bħala President tal-fergħa taż-żgħażagħ. Faċli tgħid li huwa diffiċli għax int tkun għamilt diżastru fid-dikasteru tiegħek. Biss l-aqwa dikjarazzjoni minn Dr. Grech kienet din. Dr Grech ammetta li l-Partit Nazzjonalista qatt ma rebaħ eleżżjoni mill-2013 'l hawn. Hekk hu, għalhekk sar ir-rapport tat-telfa fl-2013, biex il-Partit Nazzjonalista jifhem dak li kien qed jgħid l-elettorat. Imma min ordnah, qrah, ma għoġbux, u tefgħu fuq xkaffa jiġbor it-trab. Dan għaliex Daphne Caruana Galizia qalet li dak ir-rapport mhux minnu. Kollu ħażin. Il-Partit Nazzjonalista tilef l-elezzjoni minħabba l-pożizzjoni li kien ħa fuq id-divorzju. Illum tmien snin wara, il-Partit Nazzjonalista qed jgħid li Daphne Caruana Galizia kienet żballjata. Ta' min jistaqsih lil Joseph Grech jekk qrahx hu r-rapport u jekk użahx biex jillumina lit-tmexxija biex ma jirrepetix l-istess żbalji tal-2013, speċjalment meta ħalla lil Daphne Caruana Galizia tiddetta l-kampanja tal-2017. Dak kien rapport dettaljat li ntgħamel għal xejn, għax it-tmexxija bejn 2013 u 2017 mhux biss ma qratux, mid-dehra, imma l-agħar li qabdu lil Daphne Caruana Galizia biex tmexxilhom l-agenda hi. Hawnhekk Joseph Grech ammetta li sal-2017 il-politika tal-Partit tiegħu kienet biss ibbażata fuq kritika kontra l-koruzzjoni u warbet l-ispjegazzjoni tal-proposti li kienu jitressqu. Meta tfaċċa Adrian Delia li ried jitbiegħed minn dik il-pożizzjoni, dan l-istess Joseph Grech, kif ġa għidt, ħadem kemm felaħ biex itajru minn kap tal-Partit Nazzjonalista. lil dan il-kap. Grech kellu jammetti li bil-politika li imponit Daphne Caruana Galizia fuq il-Partit Nazzjonalista, dan il-partit spiċċa maqtugħ mill-poplu. Mela għaliex meta resaq Dr Delia u ressaq il-partit biex jaħdem id f'id mal-poplu u għall-poplu, ħaduha qatta bla ħabel kontra tiegħu? Għaliex Daphne Caruana Galizia għadha fuq l-agenda tal-Partit Nazzjonalista bħala espressjoni ta' ħsieb? Joseph Grech qed jiftaħar li kemm ilu hemm il-Kap Bernard Grech, li hu tant ħadem għalih, biddel it-team tat-tmexxija kollu. Tajjeb meta tagħżel lil xi ħadd biex tinnominah u lil min kien fil-post tgħidlu biex ma jitfax il-kandidatura tiegħu għal dak il-post. Dak mhux tibdil Joseph Grech, imma dik hija impożizzjoni. Dr Grech jammetti li l-Partit għadda minn żminijiet turbolenti ħafna, u dak iż-żmien ħalla feriti li għadhom ma fiequx. Imma issa, dejjem skond Joseph Grech, l-istorja inqallbet u kulħadd qed jiġbed ħabel wieħed wara l-Kap Bernard Grech. B'diskors bħal dan mill-President tal-Esekuttiv, wieħed jaħseb li dan qed imexxi kumitat ta' xi partit politiku ieħor. Jekk wieħed iħares biss lejn il-kummenti fuq il-media soċjali, jaqra u jifhem storja totalment differenti. Taqra attakki minn Nazzjonalisti fuq Nazzjonalisti. Taqra kritika qawwija fuq kif tneħħa l-Kap ta' qabel bi skużi mibnijin fuq gideb sfaċċat. Taqra Nazzjonalisti li jgħidu li ma jifilħux aktar taħwid u tgerfix bejn l-istess tmexxija fil-partit bħalissa. Taqra u tifhem kritika qawwija fuq min qed imexxi attwalment il-partit bħalissa. Taqra dwar is-saħħa enormi li għandha s-soċjeta ċivili fuq il-Partit. U ħafna oħrajn. Kif jista' jiġi Dr Joseph Grech u jgħidilna li kulħadd magħqud wara Dr Bernard Grech? Jekk qed jipprova jqarraq Dr Joseph Grech, li suppost qiegħed iħoss il-polz preċiż tal-poplu Malti u Għawdxi, allura wieħed jikkonkludi li l-futur tal-Partit Nazzjonalista ma tantx jidher li hu trankwil u trasparenti.